Oʻzbekiston Respublikasida binolar va inshootlar davlat kadastrini yuritish toʻgʻrisida
(resolution, 2021-06-22)

Oʻzbekiston Respublikasida Davlat kadastrlari yagona tizimi va binolar va inshootlarning yagona davlat hisobini yaratish hamda uning yuritilishini tashkil qilishni taʼminlash maqsadida Vazirlar Mahkamasi qaror qiladi: 1. Quyidagilar tasdiqlansin: Binolar va inshootlar davlat kadastrini yuritish tartibi toʻgʻrisidagi nizom (1-ilova); 2. Tumanlar va shaharlarda binolar va inshootlar davlat kadastrini yuritish Qoraqalpogʻiston Respublikasi, viloyatlar va Toshkent shahri yer tuzish va koʻchmas mulk kadastri davlat korxonalarining tegishli tumanlar (shaharlar)dagi filiallariga yuklansin. 3. Belgilansinki, Oʻzbekiston Respublikasi Fuqarolik kodeksining 84-moddasida nazarda tutilgan binolar va inshootlarga egalik huquqini hamda ular yuzasidan bitishuvlarni davlat roʻyxatidan oʻtkazish Qoraqalpogʻiston Respublikasi, viloyatlar va Toshkent shahri yer tuzish va koʻchmas mulk kadastri davlat korxonalarining tegishli tumanlar (shaharlar)dagi filiallari tomonidan amalga oshiriladi. 4. Binolar va inshootlar davlat kadastri maʼlumotlari barcha davlat organlari, yuridik va jismoniy shaxslar uchun majburiy yuridik kuchga ega boʻlishi belgilab qoʻyilsin. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari “Oʻzgeodezkadastr” bosh boshqarmasi bilan birgalikda: 1997-yil 1-iyundan boshlab tumanlar va shaharlarda binolar va inshootlarning davlat kadastri yuritilishini tashkil qilsinlar; mablagʻ bilan taʼminlanishi, shahar (qoʻrgʻon) chegaralari ishlab chiqilishi va qonunda belgilangan tartibda tasdiqlanishini taʼminlagan holda 1997-1998-yillar mobaynida shaharlar va qoʻrgʻonlar chegaralarini tartibga solsinlar. 7. “Oʻzgeodezkadastr” bosh boshqarmasi: 1997-yildan boshlab davlat kadastrlarini yuritish uchun baza sifatida shaharlar, qoʻrgʻonlar va qishloq tumanlari markazlarining geodeziya tarmoqlari va topografik asoslarini muntazam yangilashga kirishsin; uch oy muddatda Vazirlar Mahkamasiga qonunchilikni oʻzgartirish va toʻldirishga doir takliflar kiritsin; Makroiqtisodiyot va statistika vazirligi, Kommunal xizmat koʻrsatish vazirligi, Davlat mulki qoʻmitasi va “Davarxitektqurilish” qoʻmitasi bilan birgalikda uch oy muddatda: Binolar va inshootlar obyektlarining yagona klassifikatorini; binolar va inshootlarni davlat roʻyxatidan oʻtkazish tartibi toʻgʻrisidagi yoʻriqnomani ishlab chiqsin va tasdiqlasin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I. H. Joʻrabekov zimmasiga yuklansin. 1. Binolar va inshootlar davlat kadastri hududiy prinsip boʻyicha tashkil etiladi va bu obyektlarning huquqiy, xoʻjalik va arxitektura-qurilish maqomi toʻgʻrisidagi maʼlumotlar tizimini mujassamlashtiradi. Binolar va inshootlar davlat kadastri binolar va inshootlardan samarali foydalanishni va ularni muhofaza qilishni, mulk egalarining va bu obyektlardan boshqa foydalanuvchilarning huquqlarini, shuningdek binolar va inshootlarga egalik huquqi va boshqa ashyoviy huquqlar davlat roʻyxatidan oʻtkazilishini taʼminlash uchun yuritiladi. 2. Binolar va inshootlar davlat kadastrini yuritish boʻyicha munosabatlar Oʻzbekiston Respublikasining qonun hujjatlari va mazkur Nizom bilan tartibga solinadi. Davlat shaharsozlik kadastrini, davlat yer kadastrini, foydali qazilma konlari davlat kadastrini, koʻp yillik oʻsimliklar davlat kadastrini yuritish boʻyicha munosabatlar boshqa qonun hujjatlari bilan tartibga solinadi. 3. Binolar va inshootlar davlat kadastri maʼlumotlari barcha davlat organlari, yuridik va jismoniy shaxslar uchun majburiy yuridik kuchga egadir. Kadastr hujjatlari binolar va inshootlar bilan fuqarolik-huquqiy bitishuvlarni amalga oshirishda, ularni loyihalashtirishda va boshqa yuridik harakatlarda huquqiy, iqtisodiy va texnik maʼlumotlar sifatida qabul qilinishi kerak. 4. Binolar va inshootlar davlat kadastrini yuritish bu obyektlar toʻgʻrisidagi kadastr maʼlumotlarini shakllantirishdagi ishonchli hujjatlar va boshqa maʼlumotlardan foydalanilgan holda amalga oshiriladi. 5. Binolar va inshootlar toʻgʻrisidagi kadastr maʼlumotlari mulk egalari, ularga ashyoviy huquqlarga ega boʻlgan shaxslar, uchinchi shaxslar, davlat roʻyxatidan oʻtkazuvchi organ va boshqa davlat organlari tomonidan sudda talashilishi mumkin. 6. Binolar va inshootlarning davlat kadastrini yurituvchilar hamda bunda qonun buzilishlarini aniqlaganlar, bu haqda tegishli davlat organlariga, korxonalar, muassasalar, tashkilotlarga yoki prokuraturaga xabar berishga majburdirlar. 7. Mulk egasi boʻlgan binolar va inshootlarga ashyoviy huquqlarga ega boʻlgan yuridik va jismoniy shaxslar ularga tegishli boʻlgan bino va inshootlarga boʻlgan huquqlarni davlat roʻyxatidan oʻtkazilganligi toʻgʻrisidagi hujjatlarga ega boʻlishlari shart. Bino va inshootni davlat roʻyxatidan oʻtkazish majburiyati mulk egasiga yoxud bino yoki inshootga ashyoviy huquqlarga ega boʻlgan shaxsga yuklanadi. Ular bino yoki inshootni davlat roʻyxatidan oʻtkazish boʻyicha barcha yoki ayrim majburiyatlarini uchinchi shaxslarga yuklashlari mumkin. Bu huquqlarni va majburiyatlarni roʻyobga chiqarish qonun hujjatlariga muvofiq amalga oshiriladi. 8. Ushbu Nizomning 7-bandida koʻrsatilgan shaxslar yoki ular tomonidan vakolat berilgan shaxslar bino yoki inshootga boʻlgan mulk huquqi yoki boshqa ashyoviy huquqlar paydo boʻlgandan, oʻzgargandan va toʻxtagandan yoxud huquqiy holati oʻzgargandan keyin bir oy muddatda bino va inshootga kadastr yigʻmajildini tayyorlash va uni davlat roʻyxatidan oʻtkazish uchun Qoraqalpogʻiston Respublikasi, viloyatlar va Toshkent shahri yer tuzish va koʻchmas mulk kadastri davlat korxonasining tegishli tuman (shahar)dagi filialiga, huquqni belgilovchi hujjatlarni ilova qilgan holda buyurtmanoma berishlari shart. 9. Tumanlar va viloyatga boʻysunuvchi shaharlar boʻyicha binolar va inshootlarning davlat kadastrini yuritish Qoraqalpogʻiston Respublikasi, viloyatlar va Toshkent shahri yer tuzish va koʻchmas mulk kadastri davlat korxonalarining tegishli tumanlar (shaharlar)dagi filiallariga yuklanadi. Qoraqalpogʻiston Respublikasi, viloyatlar va Toshkent shahri boʻyicha kadastr maʼlumotlarini umumlashtirish tegishli ravishda Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining Qoraqalpogʻiston Respublikasi, viloyatlar va Toshkent shahar yer tuzish va koʻchmas mulk kadastri davlat korxonalari tomonidan amalga oshiriladi. Umuman respublika boʻyicha kadastr maʼlumotlarini umumlashtirish, binolar va inshootlar davlat kadastrini yuritish ishlariga umumiy rahbarlik qilish, shu jumladan ularni metodik jihatdan taʼminlash Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi tomonidan amalga oshiriladi. 10. Binolar va inshootlar davlat kadastrini yurituvchi organlar kadastr hujjatlarini va kadastr maʼlumotlarini ruxsatsiz olish va oshkor etishdan himoya qilinishini taʼminlashlari shart. 11. Binolar va inshootlar davlat kadastrini yuritish boʻyicha ishlar koʻchmas mulkka kadastr hujjatlarini tayyorlaganlik uchun toʻlanadigan mablagʻlar hamda qonun hujjatlarida taqiqlanmagan boshqa manbalar hisobiga moliyalashtiriladi. Davlat mulki boʻlgan obyektlar boʻyicha binolar va inshootlar davlat kadastrini yuritish ishlari davlat budjeti mablagʻlari hisobidan mablagʻ bilan taʼminlanadi. 12. Binolar va inshootlar davlat kadastri tuman, shahar kadastr daftaridan, kadastr rejasidan, kadastr hujjatlaridan va geofondlardan, shuningdek mazkur Nizomda belgilangan tartibda shakllantiriladigan kompyuter maʼlumotlaridan iborat boʻladi. 13. Binolar va inshootlar davlat kadastrini yuritish ham anʼanaviy (kadastr daftarida roʻyxatdan oʻtkazish, kadastr rejasiga kiritish), ham avtomatlashtirilgan (maʼlumotlar kompyuter bankini yaratish) usullarda amalga oshiriladi. 14. Binolar va inshootlar davlat kadastrini yuritish uch bosqichda amalga oshiriladi: 1-bosqich — binolar va inshootlarning tuman, shahar darajasidagi huquqiy, xoʻjalik va arxitektura-qurilish maqomi toʻgʻrisida maʼlumotlar toʻplash va kadastr daftarida roʻyxatdan oʻtkazish; 2-bosqich — obyektlarni chizmada joylashtirib kadastr rejasini tuzish; 3-bosqich — oldingi bosqichlarda olingan maʼlumotlarni hisobga olgan holda maʼlumotlar kompyuter bazasini yaratish. 15. Binolar va inshootlar davlat kadastri maʼlumotlari tumanlar, shaharlar boʻyicha tuziladi, ularning hududi hisobga olish uchastkalariga boʻlinadi. Tumanlar, shaharlar va boshqa aholi yashash punktlarining kadastrga oid boʻlinishi chegaralarni belgilash va hududlarni tuman doirasida yoxud shahar, qoʻrgʻon chegaralarini hisobga olish uchastkalariga boʻlishni bildiradi. Qoraqalpogʻiston Respublikasiga, viloyatlarga, Toshkent shahriga, tumanlar, shaharlar va boshqa aholi yashash punktlariga, shuningdek, hisobga olish uchastkalariga yagona tizim boʻyicha kadastr kodi (raqami) beriladi. 16. Binolar va inshootlarning kadastr yigʻmajildi maʼlumotlari binolar va inshootlar davlat kadastri maʼlumotlarining asosini tashkil qiladi. Binolar va inshootlar davlat kadastrida maʼlumotlar belgilangan tartibda ajratilgan yer uchastkasida ularning qurilishi tugallangandan keyin yoxud qonun hujjatlarida nazarda tutilgan tartibda va shartlarda ular boʻyicha bitimlar tuzilgandan keyin hisobga olinadi. Binolar va inshootlar davlat kadastrini yuritishda kadastr daftarida binolar va inshootga mulk huquqi yoki boshqa ashyoviy huquqlar (ularning paydo boʻlishi, boshqa shaxsga oʻtishi, cheklanishi va toʻxtatilishi) toʻgʻrisidagi, shuningdek obyektni tavsiflovchi boshqa maʼlumotlar qayd etiladi. Maxfiylik rejimiga ega boʻlgan binolar va inshootlar toʻgʻrisidagi maʼlumotlar maxsus kadastr daftarida qayd etiladi, ushbu daftarni yuritish xususiyatlari va mazkur obyektlarni roʻyxatdan oʻtkazish boʻyicha maʼlumotlardan foydalanish shartlari qonun hujjatlarida belgilanadi. 17. Binolar va inshootlar davlat kadastrini yuritishda binolar va inshootlarning huquqiy, xoʻjalik va arxitektura, qurilish maqomi toʻgʻrisidagi maʼlumotlar kadastr daftariga ilovaga muvofiq kiritiladi. Binolar va inshootlar joylashgan joy, ularning mulkiy huquqi yoki boshqa ashyoviy huquqlar bilan yuridik va jismoniy shaxslarga tegishliligi, ushbu huquqlarning paydo boʻlish asoslari va muddatlari, ularning toʻxtatilish muddatlari, mulkiy huquqlarni va boshqa ashyoviy huquqlarni cheklash shartlari, ushbu obyektlarga uchinchi shaxslarning huquqlari toʻgʻrisidagi maʼlumotlar binolar va inshootlarning huquqiy holati toʻgʻrisidagi maʼlumotlar hisoblanadi. Binolar va inshootlarning qiymati, ulardan foydalanish xususiyatlari, ushbu obyektlarning ishlab chiqarishdagi maqsadlari, ulardan belgilangan maqsadlarda foydalanilishi va boshqa maʼlumotlar binolar va inshootlar xoʻjalik maqomining asosini tashkil etadi. Binolar va inshootlarning yer tuzish sxemalariga, shaharlarning bosh rejalariga, aholi yashash punktlarini joylashtirish loyihalariga, shuningdek shaharsozlik normalari va qoidalari talablariga muvofiqligi, binolar parametrlari (qavatlari, umumiy, yashash, ishlab chiqarish maydonlari), egallab turgan yer uchastkasi, qurilgan sanasi, muhandislik-texnik kommunikatsiyalarning mavjudligi, seysmik chidamliligi toʻgʻrisidagi va boshqa texnik maʼlumotlar binolar va inshootlarning arxitektura-qurilish maqomi hisoblanadi. 18. Kadastr maʼlumotlari asl hujjatlar yoki davlat organlari qarorlarining, shartnomalarning (oldi-sotdi, hadya qilish, almashtirish, ijaraga olish, renta va boshqalar), bino va inshootlar loyiha-smeta hujjatlarining, ilgari roʻyxatdan oʻtkazilganligi toʻgʻrisidagi boshqa maʼlumotlarning tegishli ravishda rasmiylashtirilgan nusxalari asosida tuziladi. 19. Har bir bino va inshoot kadastr daftariga muayyan kadastr raqami ostida yozib qoʻyiladi. 20. Kadastr daftaridagi yozuvlarni tuzatishga yoki toʻldirishga yoʻl qoʻyilmaydi. Agar kadastr daftariga yozilgan maʼlumotlarni oʻzgartirish yoki toʻldirish zaruriyati paydo boʻlsa, u holda ilgarigi yozuvlar bekor qilinadi va obyekt toʻgʻrisidagi yangi maʼlumotlar bilan aynan shu kadastr raqami ostida toʻldiriladi. 21. Mazkur Nizomning 16-bandida nazarda tutilgan maʼlumotlar toʻplangach va roʻyxatidan oʻtkazilgach bino yoki inshoot kadastr rejasida belgilanadi. Kadastr rejasi xaritalar va rejalarning 1:100 dan 1:10000 gacha boʻlgan masshtab qatoridan iborat boʻladiki, bu roʻyxatdan oʻtkaziladigan obyektlarning joylashuvi va asosiy parametrlarining koʻrgazmali chizma belgilanishini taʼminlaydi. 22. Bino va inshootlar maʼlumotlari asosida tuman, shahar geofondlari yuritiladi. Tuman, shahar geofondlari — binolar va inshootlarning topografiya-geodeziya, kartografiya, mahandislik-geologiya, gidrogeologiya, ekologiya, sanitariya-gigiyena, sotsiologiya, loyihalash-rejalashtirish, tarixiy-madaniy, stixiyali ofatlar va texnogen falokatlari, texnik inventarizatsiyalanganligi va pasportlashtirilganligi, mikroseysmik rayonlashtirilganligi va seysmik turgʻunligiga oid zamonaviy va tarixiy geoaxborot maʼlumotlari omboridir. 23. Tuman, shahar binolari va inshootlari toʻgʻrisidagi kadastr maʼlumotlarining kompyuter bazasi tuman, shahar binolari va inshootlarining kadastr, daftariga kiritilgan maʼlumotlari asosida tuziladi. Binolar va inshootlar toʻgʻrisidagi kompyuter maʼlumotlari Qorqalpogʻiston Respublikasi, viloyatlar, Toshkent shahri boʻyicha yilning har choragida umumlashtiriladi va bir tizimga solinadi. Qoraqalpogʻiston Respublikasi, viloyatlar va Toshkent shahrining binolar va inshootlar toʻgʻrisidagi kompyuter kadastr maʼlumotlari asosida Oʻzbekiston Respublikasi boʻyicha binolar va inshootlar toʻgʻrisidagi kadastr maʼlumotlarining bir tizimga solingan kompyuter bazasi shakllantiriladi. Maʼlumotlarning kompyuter bazasi binolar va inshootlarni klassifikatsiyalashning quyidagi belgilar boʻyicha obyektlarning guruhlari boʻlinishi asos qilib olinadigan yagona tizimi boʻyicha shakllantiriladi: binolar va inshootlarning maqsad yoʻnalishi, mulk huquqi yoki boshqa ashyoviy huquqlarda, shuningdek qurilish-texnik tavsiflari boʻyicha hududiyligi, yuridik va jismoniy shaxslarga tegishliligi. 24. Binolar va inshootlarning 31-dekabrdagi holati boʻyicha kadastr maʼlumotlari “Yergeodezkadastr” davlat qoʻmitasi tomonidan har yili tumanlar, shaharlar, Qoraqalpogʻiston Respublikasi, viloyatlar, Toshkent shahri va Oʻzbekiston Respublikasi boʻyicha nashr etiladi. ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ Kadastr raqami‎‎‎ ‎‏Pochta manzili‎ Yuridik va jismoniy shaxsning nomi‎‏‎‏‎ Mulkchilik shakli‎‏‎ Obyektning nomi‎‏‎ Binolar, inshootlarning___dagi holatiga koʻra kadastr (inventar) baholanishi‎‎ Massivning kadastr raqami‎‏‎ ‎Hisobga olingan uchastkaning kadastr raqami‎ Yer uchastkasi maydoni‎‎‎ Bino, inshootlar‎‎ umumiy yer uchastkasi maydoni‎ shu jumladan qurilish ostidagi yer uchastkasi maydoni‎ Qurilish davri‎ Kapitalligi‎ Funksiyasi (moʻljallanganligi)‎ Konstruktiv turi‎ Imoratning holati(eskirishi, seysmik turgʻunligi)‎ Muhandislik jihozlanganligi‎ 1‎ 2‎ 3‎ 4‎ 5‎ 6‎ 7‎ 8‎ 9‎ 10‎ 11‎ 12‎ 13‎ 14‎ A. Asosiy roʻyxatdan oʻtkazish‎‎ V. Joriy roʻyxatdan oʻtkazish‎‎